google/wiki40b huggingface dataset:
Azazel

Ingel

Azazelist kui inglist hakati rääkima suhteliselt hilja, mitte enne kolmandat sajandit eKr. Esmakordselt oli Azazeli nimetatud ingliks juutide rahvaluules, ennekõike tuntud Eenoki raamatus. Eenoki raamatus on Azazel hiiglaste juht, kes astusid jumala vastu välja. Samuti Azazel õpetas meestele relvakunsti, naisi aga kasutama kalliskive, ehteid ning kosmeetikat. Lisaks õpetas Azazel valetamise kunsti ning juhatas inimesed jumala vastu, millega ta ajaski jumala lõplikult vihaseks.
Azazel on üks esimestest langenud inglitest, kes ei kartnud jumalat ega täitnud tema tahet. Sellepärast pidi peaingel Raafael ta jumala käsul ära tapma. Seda käsku oli võimatu täita, kuna keegi polnud Azazelist tugevam. Pärast seda käskis jumal Azazelil tiivad ära raiuda ning saata ta põrgusse. Siis lausus jumal: «Seo Azazelil jalad ja käed kinni ja aseta ta pimedusse. Tee ava kõrbesse, mis asub Dudaeles ning aseta ta sinna. Pane ta peale terav kivi, kata see pimedusega, et ta jääks sinna igaveseks ning kata ta nägu, et ta iialgi ei vaataks valguse poole! Ja viimsel kohtupäeval visatakse ta palavusse.» Jumala käsul seoti Azaze kettidega kõrbes oleva pankranniku külge.
Paljudes tekstides oli Azazel madu, kes ahvatles Eevat pattu tegema. Ka hilisemates tekstides on Azazel ja Lucifer üks ja sama isik.

Rituaal

Azazeliga seostatakse ühte vanimat rituaali – patuoina oma. Selle rituaali käigus valiti välja üks oinas ning panti selle looma peale kõik rahva patud. Pärast seda viidi see oinas kõrbesse, kuhu oli legendi järgi kettidega seotud Azazel ning jäeti oinas sinna surema.
On väidetud, et just sellest rituaalist on tulnud populaarne arvamus Saatana väljanägemise kohta. Samuti võib leida Azazeli nime piibli peatükist, kus kirjeldatakse viimse kohtupäeva rituaali. Arvati, et sellel päeval peab tooma kaks ohvrit – ühe jumal Jahvele ja teise Azazelile. Ohvriteks valitakse oinad, kelle peale kantakse üle inimkonna patud.
Henn Pai

Henn Pai (sündinud 29. mail 1937) on eesti laulja (bariton) ja laulupedagoog. 
Henn Pai on õppinud klassikalist laulu Tartu Muusikakoolis Rudolf Jõksi klassis ja lõpetanud selle 1960. aastal . Ta jätkas õpinguid Tallinna Konservatooriumis Aleksander Arderi käe all ja lõpetas selle 1965. aastal. 
Pai oli aastatel 1961–1965 ETV ja Raadio segakoori laulja ning aastal 1965 sai temast Tartu Vanemuise teatri ooperi- ja operetisolist, kus ta on üles astunud rohkem kui neljakümnes ooperis. Elu hilisemal perioodil õpetas ta juba ise klassikalist laulu Tartu muusikakoolis.

Isiklikku

Henn Pail on abielust Lea Stella Paiga kolm poega, neist noorim on eesti teatritegelane Meelis Pai. Tema poeg on ka dirigent Hendrik Vestmann.
Raul Vester

Raul Vester (sündinud 13. juunil 1982 Narvas) on eesti laulja (tenor), vabakutseline näitleja, õhtujuht ja graafik.
Raul hakkas muusikaga tegelema 4- ja kunstiga 13-aastaselt. On laulnud 2003–2007 Tartu Akadeemilises Meeskooris ning 2007–2009 Tallinna Tehnikaülikooli Meeskooris tenorina. Hetkel tegev Romantiline Muusika MTÜ-s kunstilise juhina. Raul Vesteri juhendamisel tegutseb juba rahva lemmikuks saanud ansambel Meremees.
Raul on algatanud mitmeid uuenduslikke muusikaprojekte nagu "Rahvalik lauluvara", kogudes ning taaselustades ammu unustatud.
14. veebruaril 2003 oli ta ansambli Romantika üks asutajatest ja lauljatest eesmärgiga populariseerida vanu laule. Rauli peetakse Raimond Valgre heliloomingu asjatundjaks.
Kivivalvur Ropka

Kivivalvur Ropka on Heljo Männi muinasjutu "Nõiakivi" tegelane ja ühtlasi ETV telelavastuse "Nõiakivi" tegelane.
Kivivalvur Ropkat mängis Erich Rein.

Samanimeline varas

Tegelase nimega on seotud kurioossum, kuna üks (ilmselt eestlasest) Chicago varas kasutas nime Ropka Kivivalvur oma valenimena, ehkki see pole kindel. Et varas oli ennast esitlenud ka nime all Ahto Nurk, siis on jäänud selgusetuks tema pärisnimi.
Globaalne muutuja

Globaalne muutuja ehk globaalmuutuja on informaatikas muutuja, mis asub väljaspool alamprogramme. Globaalset muutujat vastandatakse lokaalsele muutujale, mis defineeritakse alamprogrammi sees.
Üldjuhul on globaalsed muutujad kättesaadavad igast alamprogrammist. Mõnedes programmeerimiskeeltes, näiteks JavaScriptis, võib lokaalsel muutujal olla sama nimi, mis mõnel teisel globaalsel muutujal. Sellisel juhul antakse alamprogrammis eelistus lokaalsele muutujale ja kasutatakse seda.

Näide programmeerimiskeeles C

int c = 2;  // c on globaalne muutuja
 
int summa(int a, int b) {
    int x = a + b;  // x on lokaalne muutuja
    return x;}
2014. aasta Vormel 1 hooaeg

Rekordid

2014. aasta hooajal suutsid üksnes kolm sportlast etapi võita: Lewis Hamilton (11), Nico Rosberg (5) ja Daniel Ricciardo (3). Seda on minevikus juhtunud 4 aastal, viimati 1988. Samuti suutsid üksnes kolm sportlast kvalifikatsiooni võita: Rosberg (11), Hamilton (7) ja Felipe Massa (1).
Fernando Alonso on kogunud karjääri jooksul 1767 punkti. Ta sõitis 86 etappi järjest ilma tehnilisel põhjusel katkestamata.
Lewis Hamilton on alates oma debüüthooajast saanud 8 järjestikusel hooajal vähemalt ühe võidu.
Nico Rosberg sai ühel hooajal 10 teist kohta.
Fernando Alonso on saanud 28 kolmandat kohta. Sama on suutnud Rubens Barrichello ja Kimi Räikkönen. Sel hooajal lisandus Alonsole üks kolmas koht, nimelt hooaja 4. etapil Hiina GP-l.
Adrian Sutil on osalenud 127 etapil ilma esikolmikusse jõudmata. Alles elu 92. etapil tõusis ta etapi liidriks (sellega jagab ta esikohta Nick Heidfeldiga).
Daniil Kvjat on noorim, kes tulnud punktidele. Austraalia GP ajal oli ta 19 aastat ja 324 päeva vana. See oli tema elu esimene MM-etapp.
Max Chilton lõpetas oma karjääri 25 esimest sõitu. Viimane neist oli hooaja 6. etapp Monaco Grand Prix.
Emil Aarestrup

Emil Aarestrup (4. detsember 1800 Kopenhaagen – 21. juuli 1856 Odense) oli taani luuletaja.
Wilhelm Steinberg

Wilhelm Steinberg (5. aprill/17. aprill 1866 - 16. aprill 1933) oli eesti pagaritööstur.
Ta oli kolme kondiitri- ja pagariäri omanik Tallinnas (Lai 36, Tatari 13 ja Kreutzvaldi 2). Tallinna Pagari- ja Kondiitritööstuse Meistrite Ühingu asutaja ja auliige.
Abram Glikman

Isiklikku

Tema abikaasa oli arst Rosa Glikman, nende poeg on vandeadvokaat Aleksander Glikman; advokaat on ka nende pojapoeg Leon Glikman.
Wayne'i maakond (Michigan)

Wayne'i maakond (Wayne County) on maakond USA-s Michigani osariigis. Geograafilised koordinaadid on 42°26' N, 83°26' W.
Maakonna halduskeskus on osariigi suurim linn Detroit.
Maakonna pindala on 1743 km². Veepindala on 158 km².
Wayne'i maakond on elanike arvult osariigi suurim maakond. Elanike arv on 2015. aasta seisuga arvestuslikult 1 759 335. 2010. aasta rahvaloenduse kohaselt oli elanikke 1 820 641. Asustustihedus on 1009 in/km².

Ajalugu

Wayne'i maakond oli üks esimestest maakondadest, mis pärast Loodeterritooriumi loomist moodustati. Maakond sai nime Ameerika kindral "Mad Anthony" Wayne'i järgi. Maakond hõlmas algselt kogu Alam-Michigani poolsaare ning väikse osa praeguse Ohio, Indiana ja Illinoisi osariigi põhjaosast. 15. augustil 1796 seati maakonna piiri alguseks Cuyahoga jõe suue Fort Wayne'ist läänes, mis oli siis Michigani järve lõunapoolsem koht. Maakonna piir kulges mööda Huroni, Saint Clairi ja Erie järve kallast.
14. jaanuaril 1803 muutis Indiana territooriumi kuberner William Henry Harrison maakonna piire. Uute piiride järgi hõlmas maakond Chicago ja Michigani järve äärse osa Wisconsinist.
Maakonna piirid muutusid uuesti, kui Indiana ja Illinois sai osariikideks ning Michigani territooriumil moodustati teised maakonnad.
Ragne Pekarev

Ragne Pekarev (sündinud 27. novembril 1980 Antslas) on eesti näitleja.
Ta lõpetas 2006. aastal Eesti Muusika- ja Teatriakadeemia lavakunstikooli (22. lend, juhendaja Priit Pedajas) ning töötab sellest ajast näitlejana Vanemuise teatris.

Film

Filmis "Kirjad Inglile" mängis ta Sentat.
Iru jõekivi

Iru jõekivi on kaitsealune kivi, mis asub Pirita jõeoru maastikukaitsealal Iru linnamäe taga. Kivi on järskude külgede ja katusetaolise laega kõva, hea säilivusega gneissgraniitrahn. Kivi mõõtmed on 6,0 x 3,6 x 2,7 meetrit ja ümbermõõt on 17,6 meetrit.

Legend

Pirita jões linnuse ligidal on Näkikivi, mille juures ei tohtinud ujuda. Need,kes sellest keelust üle astusid, uppusid Pirita jõkke.
Püha Gertrudi kabel

Püha Gertrudi kabel oli keskajal sakraalhoone Tallinnas.
Pühale Gertrudile kui rändajate kaitsepühakule pühitsetud kabel ehitati Suure Rannavärava ees asunud alale Tallinna sadama meremeeste jaoks 1438.–1450. aasta vahel.
Pärast reformatsiooni, 1524. aastast kuni kabeli lammutamiseni 1535. aastal kasutasid seda ka Kalamaja eeslinna elanikud.
Kabel oli ehitatud paekivist. Hoone pikkus ei ületanud 13 meetrit ja hoone laius oli umbes 6 m.
Kabeli juures asus ka Gertrudi kalmistu.
Eesti Rojalistlik Partei

Tegevus

1992. aasta Riigikogu valimistel sai partei koos Rojalistliku Ühenduse "Vaba Toomega" valimisliiduna Sõltumatud Kuningriiklased, parlamendis 8 kohta. Kuningriiklaste fraktsiooni kuulusid tuntud poliitkommentaator Vambola Põder (suri 1993, asendas IT-spetsialist Mihkel Kraav), jurist Tõnu Kõrda, ajaloolane Ralf R. Parve, ajakirjanik Rein Kikerpill, ajakirjanik ja humorist Kirill Teiter, satiirik ja luuletaja Priit Aimla, kunstnik Lembit Küüts, fraktsiooni juhtis Kalle Kulbok.
Riigikogus olles moodustasid kuningriiklased homogeense rühma, kelle vaated olid selgelt parempoolsed ning prioriteetideks olid teadus, haridus ja kultuur. Lisaks korrapärasele riigikogutööle tegelesid kuningriiklased tooreste ja läbimõtlemata seaduseelnõude ja nähtuste naeruvääristamisega. Tuntuim oli tõenäoliselt ettepanek asendada Riigikogu – toona kohustuslik – palvetund ugriliku loitsimisega (kuningriiklased korraldasidki paar säärast loitsimist, mille järel Riigikogu loobus kohustuslikest palvetundidest). Enne järgmisi Riigikogu valimisi hakkas Eestis jõudu koguv poliitika parteistumine ühendust lõhkuma ja osa inimesi liitus teiste erakondade valimisnimekirjadega.
1995. aasta Riigikogu valimised eeldasid parteidelt juba palju suuremaid eelarveid, kui esimesed. Kuningriiklased, kes olid kogu aeg põhimõtteliselt keeldunud firmade sponsorlusest, ei suutnud uutes tingimustes enam läbi lüüa. Valimisliit Neljas Jõud (moodustatud koos Eesti Rohelistega) jäi parlamendist välja ja mõne aja pärast Eesti Rojalistliku Partei partei tegevus soikus.

Fakte tegevusest

6. novembril 1990. aastal andis ERP käsu Tallinna komandandile Punalipulise Balti Laevastiku viitseadmiralile Juri Belovile korraldada 7. novembril Tartu Ülikooli asutaja Rootsi kuninga Gustav II Adolf auks, (kes hukkus 6. novembril 1632. aastal Lützeni lahingus) paraad. Pärast paraadi läbiviimist 7. novembril, mis "kattus" oktoobrirevolutsiooni tähtpäevaga avaldasid, rojalistid ajalehes Vetšerni Tallinn tänu "härra viitseadmiralile".
1992. aasta jaanuaris kuulutasid "rojalistid" kõik Eesti territooriumil asuvad Nõukogude Armee sõjaväelased sõjavangideks, sõjaväeosad aga sõjavangide koonduslaagriteks. Kuna aga Eestil ei ole piisavalt jõudu nende valveks, siis valvavad "sõjavange" nad ise.
1992. aastal enne 28. juunil toimunud Eesti põhiseaduse referendumit kuulutasid "rojalistid" välja oma hääletuse "Kas te soovite vaba, sõltumatut, demokraatlikku Eesti kuningriiki, mida valitseb kuningas (Carl Philip), kes on valitud rahva poolt?". Ettepanekuga nõustujad pidid 23. juunil kella 20–24 süütama lõkke. Hääletamise tulemus loeti positiivseks, kui lõkked süüdatakse enamikus asulates Eestis (23. juuni õhtul ja 24. juuni ööl peetakse Eestis jaanipäeva ja tehakse jaanituld).
Kõik Läti eest!

Kõik Läti eest! (ka Kõik Lätile!; läti keeles Visu Latvijai) oli Läti paremäärmuslik natsionalistlik erakond, mis tegutses 2000-2011.
See asutati 2000 noorteorganisatsioonina.
Erakond on iseseisva jõuna osalenud Läti seimi valimistel ühe korra: 2006. aastal ja said 1,48% koguhäältest. Seimi nad ei pääsenud.
2010 moodustas erakond liidu erakonnaga Isamaale ja Vabadusele/LNNK; uue liidu nimeks sai Rahvuslik Liit "Kõik Läti eest!" – "Isamaale ja Vabadusele/LNNK".
Rauno Sappinen

Flora

Sappinen alustas jalgpalli mängimist oma kodulinnas Tallinnas Flora noortevõistkonnas. Ta tegi oma Meistriliiga debüüdi 2. märtsil 2013 mängus JK Tallinna Kalevi vastu.
Sappinen valiti 2015. aastal Eesti aasta parim noormängija. Ta võitis oma esimese Meistriliiga tiitli 2015. aasta hooajal ja oma teise 2017. aasta hooajal. Sappinen oli Flora parim väravakütt kolmel hooajal järjest 2015 kuni 2017 ja jagas Meistriliiga parima väravaküti tiitlit  2017. aastal Albert Prosaga.

Koondisekarjäär

A-koondise debüüdi tegi Sappinen 11. novembril 2015 sõpruskohtumises Gruusia vastu. Samas mängus tegi oma debüüdi ka Nikita Baranov. Esimese värava lõi 19. novembril 2016 Saint Kitts ja Nevisele.

Isiklikku

Rauno vanavanaisa ja vanavanaema on ingerisoomlased, nagu tema täielikult soomepärane nimi vihjab. Vanaema on juba sündinud Eestis ja vanaisa Venemaal. Kuigi tema isa veel oskab soome keelt, ta ise enam mitte, ning peab ennast täielikult eestlaseks.
U2

Ajalugu

Bänd moodustati 25. septembril 1976, kui trummar Larry Mullen pani oma kooli teadetetahvlile kuulutuse, kus otsis liikmeid uude ansamblisse. Kuulutuse peale tulid kohale kuus poissi: Adam Clayton, Dave Evans, Paul Hewson, Evansi vend Dik ning Mulleni sõbrad Ivan McCormick ja Peter Martin. Mõne aja pärast võeti bändi nimeks Feedback. Martin ilmus kohale vaid esimesel kohtumisel ja Ivan heideti grupist välja mõne nädala jooksul, sest ta oli Claytoni arvates liiga noor. Pooleteise aasta pärast muudeti nimi The Hype'iks. Esmakordselt jäädi silma ühel talendivõistlusel, mille nad võitsid ja teenisid 500 naela auhinnapreemiat ning lisaks said nad üles võtta oma esimese demo.
1978 lahkus Dik Evans bändist ning grupile pandi taas uus nimi – U2. 1980 allkirjastas U2 lepingu Island Recordsiga ning sama aasta oktoobris anti välja esimene album "Boy". 1981 anti välja teine album "October".
Läbimurre õnnestus bändil aga 1983 albumiga "War" ning lugudega "Sunday Bloody Sunday" ja "New Year's Day". Viimane jõudis esimese U2 singlina Suurbritannias esikümnesse. Veel aasta hiljem avaldati album "The Unforgettable Fire" ning 1985 osaleti Bob Geldofi korraldatud Live Aid kontserdil.
1987. aastal avaldati "The Joshua Tree", mis on bändi seni enim müüdud album ning U2 mängis esmakordselt pidevalt väljamüüdud staadionidel.
Järgmist albumit "Rattle and Hum" nii suur edu ei saatnud. Kuigi album müüs miljoneid, oli kriitikute arvamused üldiselt negatiivsed. Peale seda otsustas bänd teha pausi.
1991. aasta album "Achtung Baby" oli varasematega võrreldes tumedam. Album sai väga hea vastuvõtu osaliseks ja on paljude arvates koos "The Joshua Treega" bändi parim töö.
Järgmisi albumeid "Zooropa" ja "Pop" ei saatnud kõige suurem edu, sest olid varasematega võrreldes eksperimentaalsemad.
2000. aasta album "All That You Can't Leave Behind" ja 2004. aastal välja antud "How to Dismantle an Atomic Bomb" sarnanevad bändi varase loominguga ning mõlemad albumid on võitnud auhindu.
Liisa Pakosta

Liisa-Ly Pakosta (sündinud 3. septembril 1969 Tallinnas) on Eesti riigiametnik ja endine poliitik. Ta on alates 3. oktoobrist 2015 soolise võrdõiguslikkuse ja võrdse kohtlemise volinik.
Ta oli Isamaa ja Res Publica Liidu liige, XII Riigikogu liige ja kuulus Tallinna linnavolikokku.
Riigikogu juhatuse otsusega sai Liisa-Ly Pakosta XII Riigikogu liikmeks alates 2011. aasta 6. aprillist siseminister Ken-Marti Vaheri asendusliikmena.
3. juulil 2015 nimetas sotsiaalkaitseminister Margus Tsahkna temaga samasse erakonda kuuluva Pakosta uueks soolise võrdõiguslikkuse ja võrdse kohtlemise volinikuks. Samal päeval teatas Pakosta, et esitas avalduse Isamaa ja Res Publica Liidust lahkumiseks. Uue voliniku ametiaeg algas 3. oktoobril.

Haridus

Liisa Pakosta lõpetas 1987. aastal Tallinna 7. Keskkooli (praeguse Tallinna Inglise Kolledži) ja 1993. aastal Tartu Ülikooli (ajalugu ja pedagoogika). Alates 2006. aastast õpib ta Eesti Kunstiakadeemia doktoriõppes (restaureerimine ja muinsuskaitse).

Isiklikku

Liisa Pakostal on kolm tütart ja kaks poega.
Doominoefekt

Doominoefekt on sündmuste jada, mis tekib üksteise järel püsti asetatud doominokivide puhul: kui üht neist tõugata, siis kukuvad kõik järjest ümber.
Doominoefekti kui kujundlikku väljendit on sageli kasutatud poliitikas.
Muuhulgas põhjendati sellega USA sõjalist sekkumist Vietnami sündmustesse 1960. aastatel, kuna usuti, et Vietnami langemisel kommunistide võimu kätte järgneb doominoefekt ning kommunistide võim laieneb ka naabermaadesse. USA sekkumine ja Vietnami sõda pidi selle ära hoidma.
Feruza Jumaniyozova

Isiklik elu

Ta abiellus oktoobris 2010.
Noorteühing Eesti 4H

Noorteühing Eesti 4H (kasutatud ka nimekuju: Noorsooühing Eesti 4H või Eesti 4H) on aastast 1991 tegutsev noorteorganisatsioon.
Põhikirja järgi on organisatsiooni põhieesmärgid maaelu, rahvuskultuuri ja noorsootöö edendamine.
Aastal 2007 oli organisatsioonis 1823 liiget.
Mereväekapten

Mereväekapten on Eesti mereväes kõige kõrgem vanemohvitseri auaste, asudes otse allpool kommodoori auastet. Maaväes vastab sellele koloneli auaste.
Mereväekaptenist ühe astme võrra madalam on kaptenleitnandi auaste.
Väike-Pungerja mõis

Väike-Pungerja mõis (saksa keeles Klein-Pungern) oli rüütlimõis Iisaku kihelkonnas Virumaal. Nüüdisajal jääb mõis Ida-Viru maakonda Alutaguse valda.
Mõisa omanikud olid teiste seas Stackelbergid, Rehbinderid.
Meregeoloogia

Ajalugu

Meregeoloogia kui teadusharu alguseks peetakse Inglise laeva Challengeri 1872–1876 läbiviidud meresetete uurimisi, mis 1891. aastal ka vastavas monograafias avaldati.
Eriti kiiresti hakkas meregeoloogia arenema pärast Teist maailmasõda, mil kasutusele võeti uuemad ja paremad uurimislaevad ja -tehnika. Katalüsaatoriks oli ka mitmete geoloogiliste mereressursside (nafta, maagaas, ravimudad jt) suurem vajadus ja nende varasemast lihtsam kaevandamine eeskätt mitmete puurlaevade kasutuselevõtuga.
Varasemad meregeoloogia praktilised uurimistööd teostati peamiselt mitmesuguste põhjaammutite, pinnasetorude jt. abil. Tänapäeval kasutatakse laialdaselt näiteks hüdroakustilisi meetodeid ja mitmesuguseid arvutirakendusi.
Großnaundorfi vald

Vallaosad

Großnaundorf ja Mittelbach
Rollo May

Rollo Reece May (21. aprill 1909 – 22. oktoober 1994) oli ameerika psühholoog, keda seostatakse humanistliku ja eksistentsiaalpsühholoogiaga, peetakse ka eksistentsiaalse psühholoogia rajajaks.

Arenguetapid

May eesmärk oli analüüsida inimeksistentsi alusstruktuure ning mõista inimeste kriiside reaalseid põhjuseid. Oma töös oli ta mõjutatud humanistlikkust koolkonnast (nt A. Maslow, E.S. Fromm jt) ning soovis lepitada eksistentsiaalpsühholoogia teiste filosoofiatega (eriti S. Freudi omaga). 
May käsitleb eksistentsialistlismi läbi arenguetappide (mitte rangelt Freudi järgi):
Süütus – imiku ego ja
eneseteadvuse eelne tasand. Süütus on eelmoraalne (pole hea ega halb). Teeb
ainult seda, mida vajab ellu jäämiseks (piltlikult öeldes tapab, et süüa). See
tähendab, et omab tahet, mis suunab vajadusi täitma.
Mässulisus – lapsepõlve ja
teismelise tasand, kus areneb ego ja eneseteadvus. Areng toimub läbi
täiskasvanutega vastandumise. Mässuline inimene tahab vabadust, aga ei mõista
veel täielikult vastutust, mis sellega kaasneb. Näiteks tahab teismeline
kasutada taskuraha äranägemise järgi, aga eeldab, et lapsevanemad annavad seda
ning näeb selle mitte saamist ebaõiglusena.
Tavaline – normaalne täiskasvanu
ego (konventsionaalne). On õppinud vastutustundlikkust, kuid leiab, et see on
liiga nõudlik. Sellest tulenevalt peitub konformsuse ja traditsionaalsete
väärtuste taha.
Loov – autentne täiskasvanu,
eksistentsialistlik tasand. Eksisteerib ego ja eneseaktualisatsioonist kaugemal.
Inimene, kes aktsepteerib saatust ja suudab ärevusele (teadmatus,
kontrollimatus) vastus seista. 
Need ei ole etappid
traditsionaalses mõttes – laps võib olla vahepeal süütu, tavaline või loov;
täiskasvanu võib olla mässumeelne. Ainus seos vanusega on väljapaistvus –
mässulisus peegeldub kahe aastases ja teismelises.    

Armastus ja tahe

May oli 1960ndatel toimunud seksuaalrevolutsiooni suur kriitik. Tema arvates tähendas inimeste seksuaalse eksperimenteerimise tõus seda, et seksuaase vabaduse ideoloogia hakkas asendama armastuse vabadust – tema hinnangul oli armastus kavatsuslik ja indiviidi poolt teadlikult juhitud, seksuaalsus oli aga selle täielik vastand. Sellest tulenevalt leidis ta, et seksuaalsusele impulsile järgi andmine ei tee inimest vabaks, vaid just vangistab.
May uskus, et hipi subkultuuri tõus ning pornograafia ja kommertsialiseerimine lahutavad ühiskondlikul tasandil järjest rohkem armastust ja seksi. See tähendab, et emotsiooni (seksuaalset iha) lahutatakse järjest rohkem mõistusest (armastusest), mille tulemusena normaliseerub seksuaalsuhete otsimine ning mandub loomulik tung teise inimesega suhte loomiseks, et uut elu luua. 
Ta uskus, et on viit tüüpi armastust, kuid neid ei tohiks üksteisest eraldada. Tema meelest on aga ühiskond armastuse ja seksi kaheks erinevaks ideoloogiaks jaganud.
5 tüüpi armastust:
Seks – iha, pinge vabastus
Eros – proaktiivne armastus, kogemuslik
Philia – vennalik armastus, meeldimine
Agape – isetu armastus,
pühendumus teiste heaolule
Autentne armastus –
inkorporeerib kõik eelmised
1969. aasta U21 noormeeste Euroopa meistrivõistlused võrkpallis

1969. aasta U21 noormeeste Euroopa meistrivõistlused võrkpallis olid 6.- 14. septembrini 1969 Tallinnas ja Riias toimunud kuni 21-aastaste noormeeste Euroopa meistrivõistlused võrkpallis. Need olid järjekorras 2. sellised Euroopa meistrivõistlused.
Võistlusel osales 17 noormeeste võistkonda ja võitis Nõukogude Liit.
Haanja kõrgustik

Haanja kõrgustik on maastikurajoon Kagu-Eestis.
Kõrgustiku kuhjas kuni 160 meetri kõrgusele aluspõhjakõrgendikule mandrijääliustik viimasel jääajal. Pinnakattes eristatakse kuni 5 erivanust moreeni ja koos nende vahele jäävate liiva, kruusa ja savikihtidega võib pinnakatte paksus ulatuda 180 meetrini.
Kõrgustiku lõunaosa jääb Lätisse ja idanurk Venemaale. Lätis olevat ala tuntakse seal Alūksne kõrgustikuna (tuntud ka Ida-Vidzeme kõrgustikuna). Kõrgustiku idaosa nimetatakse Vaaksaare kõrgustikuks.
Demodulaator

Demodulaator on sidetehnikas optiliste ja raadiosignaalide vastuvõtjas kasutatav seade, mis eraldab moduleeriva signaali kandesagedussignaalist.
Analoogsignaali demodulaatorit nimetatakse ka detektoriks, nt amplituuddetektor, sagedusdetektor.